**n-am vrut să scriu despre fericire**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nicidecum

niciodată

dar camarazii mei homeless

au aflat cumva că aș cunoaște subiectul

și au insistat irefuzabil

n-am vrut să scriu despre fericire

pentru că nu am vrut să te implic

însă de dragul lor am făcut-o

ore în şir am scris cu sânge pe vitrine

cu trupul pe scări rulante

cu sufletul pe amputări de inimi

o mie de pagini cu tine

un milion de răni incompatibile cu viața

un miliard de speranțe albastre

numai nouă ceruri pentru toți

fericirea e o alegere

numele tău sinonim

am scris azi despre fericire

prietenii mei au murit (fericiți)